ΓΡΑΠΤΗ ΕΡΩΤΗΣΗ E-0654/01

υποβολή: Jan Mulder (ELDR) προς την Επιτροπή

(6 Μαρτίου 2001)

Θέμα: Ολική καταστροφή κοπαδιού σε περίπτωση ανακάλυψης μίας περιπτώσεως ΣΕΒ σε αγροτική εκμετάλλευση

Έως τώρα η Ευρωπαϊκή Επιτροπή θεωρούσε ότι τα ίδια τα κράτη μέλη πρέπει να αποφασίζουν για τη δράση τους σε περίπτωση ανακάλυψης μίας περίπτωσης ΣΕΒ σε αγροτική εκμετάλλευση: είτε καταστρέφεται ολόκληρο το κοπάδι, είτε καταστρέφονται μόνο τα ζώα της ιδίας της οικογένειας. Πράγματι, τα κράτη μέλη εφαρμόζουν τις δύο αυτές εναλλακτικές λύσεις.

1. Μπορεί η Επιτροπή να ανακοινώσει σε ποια επιστημονική γνωμοδότηση ποιας επιτροπής βασίζεται η θέση της αυτή;

2. Για ποιο λόγο, κατά την άποψη της Επιτροπή, εάν η θέση αυτή των κρατών μελών βασίζεται στην αποκαλούμενη αρχή της προφύλαξης και λαμβανομένουπόψη του ενιαίου χαρακτήρα της αγοράς, δεν θα έπρεπε η αρχή αυτή να ισχύει κατά τρόπο ενιαίο σε ολόκληρη την Ευρωπαϊκή Ένωση;

3. Είναι άραγε διατεθειμένη η Επιτροπή, εν ανάγκη, να μεριμνήσει όσο το δυνατόν συντομότερα για τη διεξαγωγή έρευνας ως προς την ανάγκη καταστροφής ολόκληρων κοπαδιών μιας εκμετάλλευσης σε περίπτωση αποκάλυψης μίας περίπτωσης ΣΕΒ;

Απάντηση του κ. Byrne Εξ ονόματος της Επιτροπής

(6 Ιουνίου 2001)

Οι σημερινοί κανόνες για την αντιμετώπιση των ύποπτων και των επιβεβαιωμένων περιπτώσεων της σπογγώδους εγκεφαλοπάθειας των βοοειδών (ΣΕΒ) ορίζονται στις αποφάσεις της Επιτροπής 98/272/ΕΚ της

23ης Απριλίου 1998 για την επιδημιολογική παρακολούθηση των μεταδοτικών σπογγωδών εγκεφαλοπαθειών και για την τροποποίηση της απόφασης 94/474/ΕΚ(1) και 2000/764 της 29ης Νοεμβρίου 2000, περί των ελέγχων στα βοοειδή για την παρουσία σπογγώδους εγκεφαλοπάθειας των βοοειδών και την τροποποίηση της απόφασης 98/272/ΕΚ για την επιδημιολογική παρακολούθηση των μεταδοτικών σπογγωδών εγκεφαλοπαθειών(2) (όπως τροποποιήθηκε). Αυτές οι αποφάσεις προβλέπουν, εκτός από τους κανόνες για την επίβλεψη και την παρακολούθηση των μεταδοτικών σπογγωδών εγκεφαλοπαθειών (ΜΣΕ), την καταστροφή των ζώων στα οποία έχει διαγνωσθεί η ΣΕΒ. Δεν επιβάλλουν κανόνες όσον αφορά τη μεταχείριση των άλλων ζώων στην αγέλη.

Ωστόσο, η Επιτροπή πρότεινε κανονισμό το 1998 στο Συμβούλιο και το Κοινοβούλιο για τις μεταδοτικές σπογγώδεις εγκεφαλοπάθειες(3), προβλέποντας μεταξύ άλλων μέτρα που θα ληφθούν μετά την επιβεβαίωση περίπτωσης της ΣΕΒ. Ύστερα από μια τροπολογία του Κοινοβουλίου σε πρώτη ανάγνωση, η σφαγή ολόκληρης της αγέλης προστέθηκε στα δύο μέτρα εξάλειψης της νόσου που είχε προτείνει η Επιτροπή, δηλαδή σφαγή της κλάσης γέννησης/εκτροφής και της κλάσης των απογόνων. Το Κοινοβούλιο ενέκρινε γνώμη σε δεύτερη ανάγνωση για αυτή την πρόταση πρόσφατα και θα τεθεί σε ισχύ την 1η Ιουλίου 2001.

Εγκρίθηκε γνώμη για τη σφαγή βοοειδών λόγω της ΣΕΒ από τη Μόνιμη Επιστημονική Επιτροπή (ΜΕΕ) στις 15 Σεπτεμβρίου 2000. Αυτή η γνώμη δηλώνει ότι η σφαγή της κλάσης είναι αποτελεσματικότερη από τη σφαγή ολόκληρης της αγέλης. Ωστόσο δηλώνει επίσης ότι αν η ανίχνευση της κλάσης δεν είναι αξιόπιστη, η αμέσως επόμενη καλύτερη επιλογή είναι η σφαγή ολόκληρης της αγέλης.

Τα προληπτικά μέτρα των κρατών μελών στοχεύουν, μέσω της σφαγής βοοειδών σε αγέλες όπου έχουν εντοπιστεί περιπτώσεις ΣΕΒ, στην εξάλειψη περιπτώσεων ΣΕΒ που διαφορετικά δεν θα είχαν εντοπιστεί και στην πρόληψη της εμφάνισης μελλοντικών περιπτώσεων ΣΕΒ. Τα ευρωπαϊκά όργανα βρίσκονται στη διαδικασία έκδοσης μόνιμης κοινοτικής νομοθεσίας με βάση το άρθρο 95 (πρώην άρθρο 100A) της συνθήκης ΕΚ, στηριζόμενα στις επιστημονικές συμβουλές και στην αρχή της πρόληψης. Αυτός ο κανονισμός θα αντικαταστήσει ταπάρχοντα κοινοτικά μέτρα διασφάλισης για τη ΣΕΒ καθώς και τα εθνικά μέτρα εξάλειψης.

Για την εφαρμογή της γνώμης της ΜΕΕ για τις στρατηγικές σφαγής που εγκρίθηκαν ύστερα από την αρχική της πρόταση, η Επιτροπή προτίθεται να εκτιμήσει την ανάγκη για πιο λεπτομερείς κανόνες προκειμένου να εφαρμοστούν στην πράξη οι διατάξεις για την εξάλειψη που αναφέρονται στον κανονισμό πριν αρχίσει η ισχύς του. Σε αυτό το πλαίσιο αναμένεται σύντομα πρόταση στη Μόνιμη Κτηνιατρική Επιτροπή για να διατυπώσει τη γνώμη της.

(1) ΕΕ L 122 της 24.4.1998.

(2) ΕΕ L 305 της 6.12.2000.

(3) ΕΕ C 45 της 19.2.1999.